Ռուսաստանը կարող է միջնորդի դեր խաղալ հայ-թուրքական հարաբերությունների նորմալացման գործում. քաղաքագետ
ԵՐԵՎԱՆ, 10 հոկտեմբերի./Նովոստի-Արմենիա/. Ռուսաստանը կարող է փորձել հայ-թուրքական հարաբերությունների նորմալացման գործում իր վրա վերցնել միջնորդի դերը։ Չորեքշաբթի Երևանում այս կարծիքը հայտնեց ՀՀ ԳԱԱ Արևելագիտության ինստիտուտի տնօրեն, պրոֆեսոր Ռուբեն Սաֆրաստյանը՝ «Ռուսաստան և Հայաստան. ներքին քաղաքականության ազդեցությունը երկու երկրների փոխհարաբերությունների վրա՝ տարածաշրջանային փոփոխությունների համատեքստում» կլոր սեղանի ընթացքում։«Ռուսաստանի և Թուրքիայի մերձեցման գործընթացը, ռուս-թուրքական աշխարհաքաղաքական հարաբերությունների առանձնահատկությունը, Ռուսաստանի շահագրգռվածությունը Հայաստանի՝ որպես տարածաշրջանային դաշնակցի նկատմամբ, ինչպես նաև հայ-ռուսական հարաբերությունների խորը արմատները, բավական բարենպաստ ֆոն են ստեղծում, որպեսզի ռուսական դիվանագիտությունը մեծ ակտիվություն ցուցաբերի հայ-թուրքական հարաբերությունների նորմալացման միջնորդի դերում»,- ասաց նա։Սաֆրաստյանի խոսքերով, վերջին ժամանակներս Հայաստանի քաղաքական շրջանակները և մտավորականությունը բավական հիմնավորված մտահոգություն են հայտնում Ռուսաստանի և Թուրքիայի մերձեցման առթիվ։«Իմ կարծիքով, ռուս-թուրքական մերձեցումը հիմնականում տեղի է ունենում տնտեսության ոլորտում և մասամբ քաղաքականության բնագավառում, բայց աշխարհաքաղաքական տեսանկյունից այս երկրները ինչպես եղել են թշնամիներ, այնպես էլ մնում են»,- ընդգծեց նա։Այս կապակցությամբ քաղաքագետը կարծում է, որ ռուս-թուրքական հարաբերությունների այդ առանձնահատկությունը Հայաստանը պետք է օգտագործի դրական իմաստով և փորձի ռուսական դիվանագիտության հետ երկխոսություն հաստատել՝ հայ-թուրքական հարաբերությունների առթիվ։ «Ես պատկանում եմ Հայաստանի այն քաղաքացիների թվին, որոնք կարծում են, որ Հայաստանի և Թուրքիայի միջև ուղղակի երկխոսությունը՝ հարաբերությունների բարելավման ուղղությամբ որևէ արդյունքի չի հանգեցնի»,- ամփոփեց Սաֆրաստյանը։Թուրքական կողմից առաջադրվող նախապայմանների պատճառով Հայաստանի և Թուրքիայի միջև չկան դիվանագիտական հարաբերություններ։ Մասնավորապես, Թուրքիան Հայաստանից պահանջում է հրաժարվել Առաջին համաշխարհային պատերազմի տարիներին Օսմանյան Թուրքիայում իրականացված Հայոց մեծ եղեռնի միջազգային ճանաչման գործընթացից։ Եղեռնին զոհ է գնացել մոտ մեկուկես միլիոն հայ։Բացի այդ, ղարաբաղյան հակամարտության կարգավորման հարցում Թուրքիան ակնհայտ ադրբեջանամետ դիրքորոշում է որդեգրել։Հայոց ցեղասպանության փաստը ճանաչել են բազմաթիվ երկրներ, մասնավորապես, Ուրուգվայը, Լիտվան, Ռուսաստանը, Ֆրանսիան, Իտալիայի խորհրդարանի ստորին պալատը, ԱՄՆ-ի մեծ թվով նահանգներ, ինչպես նաև Հունաստանի, Կիպրոսի, Արգենտինայի, Բելգիայի, Ուելսի խորհրդարանները, Շվեյցարիայի ազգային խորուրդը, Կանադայի խորհրդարանի համայնքների պալատը և Լեհաստանի սեյմը։Հայ-թուրքական սահմանը փակ է 1993թ.-ից՝ պաշտոնական Անկարայի նախաձեռնությամբ։ --0—	Новости СМИ2